정조 13년
己酉十一月十七日辰時上御熙政堂朝講入侍大臣備局堂上追後引見入侍時領事金鍾秀特進官鄭好仁李聖圭同知事沈頤之大司諫李命勳持平金翰東侍讀官金啓洛檢討官金熙朝參贊官尹行任假注書鄭馦記注官白慶楷金鳳顯以次進伏訖啓洛俯伏讀大學經一章至傳三章訖上講新受音仍命各陳文義啓洛曰此云壹是皆以修身爲本修身二字最爲八條之樞紐格致誠正卽修身之工夫齊治平乃修身之功效也故思傳與大學表裏而九經章先言修身尙書爲大學宗祖而臯陶謨首陳愼厥身修修身之道誠爲學之要訣而此篇中開卷第一義也伏願體念焉上曰好矣熙朝曰日新又新此一句可以見成湯之德無日不新矣然一日之內萬幾至煩勤惕之工亦易間斷故大禹惜其寸陰文王至日昃不遑後之人辟如欲法成湯之日新則必以禹之惜陰文王之不遑爲入頭處則其於勤睿學之方進聖德之道必大有益矣伏願殿下留神于玆上曰好矣領事亦陳文義鍾秀曰臣以胄筵舊僚得參講筵於十餘年之後自不勝感激之忱而臣等以聖候之愆和逐日問安之餘且登前席伏聞親講玉音聖體不以酬接爲勞臣等雖多欣抃之忱而還切憂慮之私矣上曰中間雖有膈滯之症今已快差則何妨於講席之酬應乎鍾秀曰詩云前王不忘所以沒世不忘者非一時之計必也漸染薰陶浹人肌膚至于沒世而民不能忘也德化之感人豈止於一時乎伏願殿下留神於所以致此者何術所以不忘者何道益加聖工臣區區之望也上曰好矣知事亦陳之頤之曰領事已以賢賢親親樂樂利利之義爲奏文王之盛德至善不過如斯殿下亦於典學之際益加省察朝廷之上蔀屋之下一有未盡於賢賢親親樂樂利利之工則可驗聖學造詣未到極處更加體念好矣上曰好矣特進官亦陳之好仁曰與重大臣所奏文義同矣講訖上曰上下番出參於親試行禮可也熙朝曰三司合啓爲之矣上曰姑爲退去而行禮啓洛等先退上曰兩司進前先陳兩司合啓命勳曰懲討方張合辭體重惟待玉堂之更爲登筵當先陳三司合啓矣上曰兩司府院前啓傳啓之後尙可爲三司合啓矣命勳曰玉堂旣備則豈可先陳兩司合啓乎上曰何可如是命書榻敎曰大司諫李命勳推考命勳曰臣昏憒空疎耳目重任自知不稱而諫長特除遽下於入闕之時且値朝講義分是懼章皇出肅及登前席以三司合啓體重故不可以兩司合啓先爲傳啓之意仰達矣至承特推之嚴敎滿心悚惶無地容措其何可一刻晏然於臺次乎請命遞斥臣職上曰上下番皆赴試所則登筵兩司之先傳兩司合啓府院前啓自是常格則如是逡巡生疎極矣勢難例批勿辭行任曰大司諫李命勳再啓煩瀆退待物論矣上曰知道出擧條命勳退出上曰憲臺進前傳啓翰東曰臣本以愚陋猥忝臺銜初登筵席全眛事體諫長避嫌之際未及隨參兩司自是一體則臣之處義宜無異同其何敢一刻晏然於臺次乎請命遞斥臣職上曰與諫長稍異勿辭亦勿退待出擧條翰東曰請大靜縣爲奴罪人金壽賢依律處斷上曰不允翰東曰請興陽縣爲奴罪人河翼龍亟令王府設鞫得情夬正王法上曰不允翰東曰請還寢李魯春絶島安置之命亟令王府設鞫嚴問期於得情上曰不允翰東曰請罪人寧鎭亟令王府設鞫嚴問期於得情上曰不允翰東曰請逆臣承烈亟正邦刑上曰不允翰東曰請驥顯設鞫得情夬正王法上曰不允翰東曰請翼魯亟令王府設鞫得情施以當律上曰不允翰東曰請驥顯弟龜顯亟令王府設鞫嚴問期於得情上曰不允翰東曰請物故罪人在簡諸子施以絶島散配之典上曰不允出擧條措辭見上上命讀親試策題訖因命曰次對爲之可也賤臣承命而出與左贊參金華鎭行司直徐有隣行戶曹判書金履素吏曹判書吳載純兵曹判書金尙集刑曹判書沈頤之訓鍊都正徐有大行副司直李漢豐行副司直李獻慶金光默右副承旨申耆事變假注書南履翼偕入進伏鍾秀等進前曰調攝之中早朝臨殿聖候若何上曰今旣快復則何難於臨殿乎鍾秀等曰上候旣臻平復今日次對豈不欣幸乎王大妃殿氣候若何上曰一樣矣鍾秀等曰惠慶宮氣候若何上曰一樣矣鍾秀曰臣旣出膺新命之後平昔憂愛之忱擬一披露於前席而時値大禮隔日繼以討復之論方張許久奔遑迄玆負心矣臣自胄筵侍講之日竊瞷聖上天姿高出百王義理洞見頭腦臣每不勝欽仰感歎竊自謂三代之治庶幾復見而嗣服後十餘年之間不但有治不徯志之歎抑且有漸不克終之慮臣之失望解體固無論已仰想聖心亦必有撫初心而悵然者矣然臣之所欲披露者亦不過老生常談胄筵奏對之外嗣服後以文字進戒者戊戌經筵故事比例冊子傡箚子投進者及辛丑所進內閣故事二道臣之平生腔血盡在是矣伊時批旨千數百言翕受之盛奬與之隆度越古今眞可以爲萬代法程臣百回莊誦不勝感激流涕而式至今日世道朝象猶夫前樣則臣之故事中所進戒覽過卽輟說道便休者不幸近之然臣之所藉手而事殿下者只此一說而已到今豈有他說之可代也哉目下急務莫如勉君德立治規開言路養名節愼爵賞節財用而勉君德爲立治規開言路養名節之根本爵賞財用特其末節耳臣之經筵故事比例有曰聖姿天縱而於其高明發越之中亦有些循襲時俗底意思能轉了習俗風氣而不爲習俗風氣所轉非英雄豪傑之主不能也又曰沈蓄而不露優游而勿迫斯不但爲養德性之道抑亦爲養壽命之一助鍾秀曰雷異時傳敎自引以欠懋實而殿下反省及此則當下便是實心因是心而充之無不周執之無或失則誠矣鍾秀曰殿下見理克明處事多中故不能無自是之慮願殿下益加勉於明理治心之工凡於好惡之發必反思此可以服人耶否耶然後行之務令八方之見聞翕然心服鍾秀曰常人之情於私意之大者或能痛加克斷而反被小小私意所纏繞人能碎千金之璧而不能無失聲於破缶所勉與所忽之異也內閣故事曰殿下敏於見理而常少密切體驗之工銳於謀事而每欠悠久持守之力鍾秀曰聖上於克去私意處有一刀割斷之工而猶恐於瑣瑣情面不免有未盡打疊者此勉君德之說也比例曰以殿下之明睿而又有意於振肅頹綱則察固今日之所當戒也爲治之道含垢藏疾與發奸摘伏須竝行而不相悖禁網疎闊風流篤厚卽西漢之所以亞三代也夫然後意味深雋氣象悠遠而國享其福矣鍾秀曰政令之間往往有始銳而終弛者失在於銳則其勢固不得不弛之終不如預慮其弛於銳之時鍾秀曰君子常失之寬而小人志不忘逞尤爲今日之隱憂故事曰風氣之所漸染習俗之所慣熟自不免察小遺大文過其實之歸鍾秀曰含容之過而賢邪欠彰癉之政積弊無矯革之望剛果之過而振紀綱反近於督責核名實或傷於苛察鍾秀曰君子而有病者多矣小人而有才者亦多矣以有病而棄君子以有才而進小人此賢邪之所以倒置而國家之所以亂亡也此立治規之說也比例曰殿下無諱言之意而朝廷有諱言之象殿下求言之心不如求言之令故在下者從其心不從其令故事曰殿下將有過言過動而畏其嗔而中輟者殿下之廷亦有其人否乎藉令殿下有大過擧出一言枝梧其間者尙未易得況使殿下畏其嗔而不敢爲者耶又曰殿下氣質之偏未盡矯揉人欲之私未盡克祛傲然自聖輕視群下之意有以潛消其敢言之氣此開言路之說也比例曰士大夫捐廉恥毁名節以徼倖一朝之富貴欲矯此弊固莫如殿下躬導率以先之又必開賢路而杜倖門奬恬靜而抑躁競然後方可以救得一半鍾秀曰侫非獨導君上爲荒淫然後謂之侫也凡有承順而無違咈者皆侫也嗚呼國家培養有所不從之臣然後方可以得力於緩急之際故事曰名義者所以維持國家之大防也君子之所藉手而小人背焉者也鍾秀曰叔季之主費了許多爵祿使人人者各飽其慾及一朝變生坐見其掉臂而去而殺身殉國往往出於不識何狀之人此養名節之說也至於爵賞之太濫則恩澤已竭而上無以繼其後名器日賤而下不知可貴財用之垂罄則目下旣無以支當於經費來頭亦末由備豫於緩急者實爲當今之痼弊有國之大患然其矯而反之亦惟在殿下一轉移間耳大抵此六條者其歸在於勉君德而勉君德之要又在於進聖學朱夫子論天下事而推原於人主之一心者眞痛切語也學問爲立政之本而以讀書爲節度蓋帝王家致用之學與匹庶不同書所以維持此心雖匹夫尙然況帝王之一日萬幾酬接至煩之際此心之不隨物而遷其亦難矣則維持此心之道尤不宜斯須忽也明矣夫何近年以來講筵之停漸多曠日雖聖學已臻高明若無待於講讀而聖狂之分昔人攸戒則一曝十寒之慮烏得以忘之哉議者以爲此似由於講官漸不得人聖上雖臨筵顧問而無一可以當聖意者故聖意漸益闌珊云此言似矣而其實有不然者智者一失愚者一得雖於文義亦然則何可以下之人無足當聖意者而遂廢終始典學之工也哉伏願繼自今三講及召對非有大故毋或闕一以爲緝熙之地焉上曰胄筵舊僚惟卿存焉今聞悃愊之言予甚感歎當體念矣出擧條鍾秀曰秋曹罪人不可不卽爲盤問而前旣有次對時更敎之命故敢此仰達矣今此諸囚關係於辨慈聖之誣復儲君之讎豈可一番取招而止乎上曰刑判進前所謂相者之外更有端緖之可問者乎頤之曰此而不問則國體之損傷何可言哉上曰初旣不問今何問之乎頤之更請嚴問上曰勿爲更提可也上曰課講試官入侍慶楷承命出與左承旨李祖承右承旨李集斗一直提學金憙二直提學金載瓚原任直閣鄭大容偕入進伏上曰下番玉堂退去上番玉堂陞殿可也鍾秀曰以臣鹵劣萬無堪承重任之望而況値僚席俱空之時一日供職甚難矣上曰卿外無無故之人領府事不可與卿周旋徐判府事李判府事老病矣金判府事箚批尙未下蔡判府事遞旣不久耳領相所遭似無更出之望情跡如此遞旣不可敦迫亦難何以則得其當也鍾秀曰姑付樞銜猶愈於許久虛縻也上命耆書傳敎曰旣不敦迫又不曲諒一日二日如是虛縻反有欠於敬禮之義今筵問于右相右相亦以體諒後勉出爲差强以此以彼不可許久相持領議政李在協今姑勉副待置處下批卽當勉出大臣置處政事今日政擧行上曰政官牌招開政出榻敎兵判登筵使入直堂上開政可也鍾秀曰頃以龍興江疏鑿事道伯秋巡時躬審役處更爲狀聞之意覆啓分付矣卽見咸鏡監司李秉模狀啓則以爲秋巡之路望其體勢圖其形止反覆參究則龍興江一帶發源於江西接界至永興府北分注于濟仁浦又爲一派入於廣津卽所謂舊道也未及舊道而分流入海卽所謂靈雲浦也苟使靈雲浦分流一分有損於眞殿本宮及誕聖舊基則雖動一道之力顧何可恤而今此水勢大有不然以言乎本宮則毋論舊道與雲浦莫不彎抱而緣流築堤旣無橫瀉之慮以言乎眞殿則舊道雲浦皆不爲靑龍之水以言乎誕聖舊基則依舊是橫帶不當以龍虎言疏導可否之論只當以此而決不當論辯於疏導之難易至於濟仁浦則不無邑基橫決之慮而疏導當不過費一邑之力此則待年豐擧行之意分付本邑上言人朴東彦更爲招致逐條問辨則渠所云云乃是錯認混稱之致云仍請令廟堂稟處矣地形水勢最難遙度而道臣巡審後所論列旣如是明白纖悉且上言人至以爲錯認混稱則今不當更以其當初錯混之言遽議疏鑿之方依狀請施行何如上曰依爲之出擧條鍾秀曰頃因北道慰諭御史鄭大容別單穩城莎草島牧場移設與救弊之方令道臣更爲狀聞後稟處之意覆啓分付矣卽見咸鏡監司李秉模狀啓則以爲今番巡審之行採探物情則該場之宜於牧馬爲諸牧場之最移設一款姑非可論而絶塞寒甚自多病斃三故一徵不可違越故牧子難支之弊專在於此至於穀草假家非牧子所當乃爲邑民通同之弊依前分定於鍾城等四邑決是不可已之事而分定舊規之或存或罷不過出於邑倅之一時論報巡營之隨報許頉元非參互各邑事情著爲定式則自今年永爲復舊實合事宜而荐歉之餘民情未安稍待年豐自本營直爲發關依當初節目施行事請令廟堂稟旨分付矣牧場之不當移設道臣旣有採實者穀草假家之役依前分定之後移設之論亦安知不隨而寢熄乎依狀請施行何如上曰依爲之出擧條鍾秀曰頃因傳敎不緊差使員條列狀聞後稟處之意分付各該道臣矣卽見咸鏡監司李秉模狀啓則以爲本道只有箋文與道科時試券齎奉差員此外無他差員而試券齎奉亦係緊重恐無以除減請令廟堂稟處矣北道異於他道旣無不緊名色之可以除減者則有不可强令不當減而減去依狀請施行何如上曰依爲之出擧條鍾秀曰廣州軍餉乃是守禦廳所管本不入於本道各邑糶糴中故凡於新舊還蠲停之際皆自本廳擧行矣今年八道舊還當捧之數業已自朝家分數知委而廣州軍餉則本廳尙未稟旨故敢達矣上曰昨年舊還所捧之數幾何鍾秀曰當初廟堂只就丙午未捧條一萬二千餘石內以三分一停退稟定矣其後因特敎當捧數八千石內又命四分三停退故丙午舊還昨冬所捧之數爲二千餘石矣軍餉事體至重不可與他還穀比論故昨冬臣則啓請丙午條盡捧而畢竟減之又減只捧二千餘石矣上曰依昨年例丙午舊還萬餘石內只捧二千石可也出擧條鍾秀曰此慶尙左水使李鴻運狀啓也左水營戰船一隻西平開雲包伊三鎭戰船各一隻限滿腐傷不可不趁今改造而左道封山松木無船材堪用者右道封山依例許斫事請令廟堂稟旨分付矣戰船所用材木之許令左右道互相取用乃是新頒事目也依狀請許施何如上曰依爲之出擧條履素曰京畿監司徐有防以今番遷園時各項進排會減者以關西區劃小米作錢取來間戶惠廳遺在中限三萬兩姑先貸下事陳達而有從長稟處之命矣本曹錢儲見今垂乏實無拮据之道令惠廳從便區處何如上曰大臣之意何如鍾秀曰關西小米旣有區劃之數自當匪久充償則此與他貸下有異而戶曹係是經費衙門見儲亦每患罄乏依戶判所達惠廳遺在中貸下恐好矣上曰依爲之出擧條尙集曰南行部將今方作窠而旣有加設一人則似不必出代故敢此仰達矣上曰大臣之意何如鍾秀曰正職加設不過出於一時權道有闕勿補恐合事宜矣上曰依爲之出擧條頤之曰渭原郡露刃官庭罪人金浩哲等罪狀該道臣分首從狀聞啓下臣曹事當覆奏而法文本無謀害官長之律只有向官長放砲一條而一罪例不得比律之故向年衿海諸囚亦收議大臣而施法敢此仰達矣上曰依爲之頤之曰該郡守濫棍之罪待本獄究竟更爲稟處之意前已覆啓蒙允矣本獄旣已究竟渭原郡守柳增萬移義禁府處之何如上曰依爲之出擧條上曰廣尹議薦以誰爲之乎鍾秀曰以鄭大容金履成李書九爲定矣上曰好矣命耆書傳敎曰數遞已可悶民事尤不可緩也廣州府尹之代各別擇差待下批當日辭朝命大臣先退上敎翰東曰爾年幾何翰東曰犬馬之齒今爲五十矣上曰有久留京中之意乎翰東曰非久欲爲下去矣上曰姑爲留京則好矣命耆書傳敎曰日前筵中問于諸大臣僉意純同大抵恢蕩之政莫先於用人亦莫要於銓任先問而決之欲使預曉無偏之本意前承旨丁範祖吏曹參議除授牌招參政上曰課講講員幾人尙未應講耶試官對曰只餘三人矣上曰尹光顔進前試官亦爲持冊進前可也光顔進講訖上曰柳畊之不參課講極爲怪駭安敢稱情勢乎命耆書傳敎曰講製元非職務除非不得束帶之情勢自初皆不得稱頉已成規模近日宋祥濂朴宗正之如是逡巡萬萬駭然纔令申飭應製而至於柳畊以大臣箚辭中官師相規忽稱情勢於試役此而任他則從前申飭之效皆歸蔑如尤極可駭抄啓文臣柳畊卽令該府拿囚詩傳畢誦各朔課試畢計劃後草記放送命耆書傳敎曰在外吏曹參議許遞命退諸臣以次退出